EA บวกกว่า 3% รับโรงไฟฟ้าหาดกังหัน COD ครบทุกเฟส
EA บวกกว่า 3% หลัง COD โรงไฟฟ้าหาดกังหันครบทุกเฟส กำลังการผลิตรวม 126MW ล่าสุด ณ เวลา 11.45 น. ราคาอยู่ที่ 35.75 บาท บวก 1.25 บาท หรือ 3.62% สูงสุดที่ 36 บาท ต่ำสุดที่ 34.50 บาท มูลค่าซื้อขายที่ 355.40 ล้านบาท

26 มิ.ย. 2560


ทั้งนี้ราคาหุ้น EA ปรับตัวขึ้น เนื่องจากโครงการโรงผลิตไฟฟ้าพลังงานลมโครงการหาดกังหันได้เริ่มจำหน่ายไฟฟ้าเชิงพาณิชย์ครบทั้ง 3 เฟสเป็นที่เรียบร้อยแล้ว ส่งผลให้โครงการดังกล่าวมีกำลังการผลิตรวมทั้งหมด 126 เมกะวัตต์
โดยเมื่อวันที่ 23 มิ.ย.60 บริษัทจ่ายไฟฟ้าโครงการหาดกังหัน 3 ขนาดกำลังการผลิต 45 เมกะวัตต์ ที่จังหวัดนครศรีธรรมราช ให้การไฟฟ้าฝ่ายผลิตแห่งประเทศไทย (กฟผ.) เรียบร้อยแล้ว ทั้งนี้บริษัทจะเริ่มรับรู้รายได้จากโครงการดังกล่าวในวันเวลาดังกล่าวเช่นกัน ทั้งนี้ โครงการหาดกังหัน 1-3 รวมขนาดกำลังการผลิต 126 เมกะวัตต์ ได้จำหน่ายไฟฟ้าเชิงพาณิชย์ให้แก่การไฟฟ้าฝ่ายผลิตแห่งประเทศไทยครบทุกโครงการแล้ว
ขณะเดียวกัน นายอมร ทรัพย์ทวีกุล รองประธานเจ้าหน้าที่บริหาร EA เปิดเผยว่า โรงไฟฟ้าพลังงานลมโครงการหาดกังหัน 3 ซึ่งตั้งอยู่ที่ อ.ปากพนัง จ.นครศรีธรรมราช ขนาดกำลังการผลิต 45 เมกะวัตต์ ได้ขายไฟเข้าระบบในเชิงพาณิชย์ (COD) ในวันที่ 23 มิ.ย.60 ส่งผลให้ปัจจุบันกำลังการผลิตเพิ่มเป็น 404 เมกะวัตต์ ดังนั้น ครึ่งปีหลังนี้บริษัทจะมีรายได้เติบโตขึ้นจากโรงไฟฟ้าพลังงานลม ซึ่งเป็นไปตามเป้าหมายที่คาดไว้
ส่วนโครงการโรงไฟฟ้าพลังงานลมขนาดกำลังการผลิต 260 เมกะวัตต์ ที่ จ.ชัยภูมิ มูลค่าการลงทุน 20,000 ล้านบาท นั้น บริษัทฯ เร่งเดินหน้าก่อสร้างโครงการเต็มที่เพื่อที่จะให้ COD ได้ทันกลางปีหน้า หลังจากได้รับหนังสือยืนยันอย่างชัดเจนจากสำนักงานปฏิรูปที่ดินเพื่อเกษตรกรรม (ส.ป.ก.) ว่า การดำเนินการทุกอย่างถูกต้อง และให้ดำเนินโครงการต่อไปได้ ซึ่งส่งผลให้ในปี 61 กำลังการผลิตโซลาร์ฟาร์ม และวินด์ฟาร์มของ EA จะเพิ่มเป็น 664 เมกะวัตต์
“ด้านธุรกิจใหม่ของบริษัท คือ โรงงานผลิตแบตเตอรี่นั้น การศึกษารายละเอียดและการจัดโครงสร้างการลงทุนร่วมกับพันธมิตรทั้งจากในประเทศและต่างประเทศใกล้จะแล้วเสร็จ คาดว่าในปลายปี 2560 นี้ จะเริ่มลงทุนโรงงานเฟสแรกด้วยขนาดกำลังการผลิต 1 GWh หรือเท่ากับ 1,000 MWh ด้วยมูลค่าการลงทุนเริ่มต้นไม่เกิน 3,000 ล้านบาท ทั้งนี้ เป้าหมายตามแผนการลงทุนระยะยาว คือกำลังการผลิต 50 GWh มูลค่าการลงทุนรวมประมาณ 1 แสนล้านบาท โรงงานแบตเตอรี่แห่งนี้ จะมุ่งเน้นการใช้เทคโนโลยีที่ทันสมัยและสามารถตอบสนองการนำไปใช้งานได้หลากหลายอุตสาหกรรม อันจะเป็นฐานรายได้ที่สำคัญอีกแหล่งหนึ่งของบริษัทในอนาคต” นายอมร กล่าว
ด้าน บล.ธนชาติ ระบุในบทวิเคราะห์ แนะนำ “ซื้อ” ให้ราคาเป้าหมาย 43 บาทต่อหุ้น โดย EA ได้เปิดเผยข้อมูลในการลงทุนเพิ่มสำหรับธุรกิจกักเก็บพลังงาน (ES) โดยโครงการที่ 1 มีปริมาณการกักเก็บที่ 1Gwh ต่อปี โดยมีเงินลงทุนที่ 3 พันลบ. และจะมีการ COD ณ ปลายปี 2561
สำหรับโครงการที่ 2 ซึ่งมีปริมาณการกักเก็บที่ 49 Gwh ต่อปี ในอีก 3 ปี กำลังอยู่ภายใต้กระบวนการตัดสินใจการลงทุนขั้นตอนสุดท้ายเพื่อที่จะผลักดันให้ EA เป็นผู้ผลิตรายใหญ่สุดของโลก ซึ่งได้คิดรวมมูลค่าของโครงการที่ 1 แล้ว และส่งผลให้มีราคาเป้าหมายใหม่ที่ 43 บาท/หุ้น (จาก 34) และได้ให้โครงการที่ 2 รวมทั้งธุรกิจที่เกี่ยวเนื่องเป็น upside สำหรับในอนาคต
ทั้งนี้ จากทั้งธุรกิจใหม่และธุรกิจพลังงานดั้งเดิมของบริษัท มองว่า EA จะมี EPS CARG (2559-62) ที่ 33% และ PEG ที่ 0.7เท่า ในปี 2560